*Comunicat de presă*

*20 martie 2025*

**Citind Europa în versuri: lectură din opera a 15 poeți europeni la Roma, de Ziua Mondială a Poeziei**

EUNIC Roma și FUIS - Federația Unitară Italiană a Scriitorilor prezintă cea de-a douăsprezecea ediție a evenimentului „Europa în versuri”, sub patronajul Reprezentanței Comisiei Europene în Italia, pe 21 martie începând cu ora 18:30, la Accademia d’Ungheria in Roma (Palazzo Falconieri,Via Giulia, 1). Intrarea este liberă.

**Institutul Cultural Român**, prin reprezentanța sa **Accademia di Romania in Roma**, susține participarea poetei **Magda Cârneci**, care va citi în limba originală, alături de Markus Köhle (Austria), Maria Laleva (Bulgaria), Petr Halmay (Cehia), Astrid Haerens (Flandra), Lucianna Argentino (Italia), Ramunė Brundzaitė (Lituania), Marzanna Bogumiła Kielar (Polonia), Andreia C. Faria (Portugalia), Nenad Šaponja (Serbia), Zuzana Husárová (Slovacia), Chus Pato (Spania), Laura Accerboni (Elveția), Iryna Tsilyk (Ucraina) și Gábor Lanczkor (Ungaria). Poeziile traduse în italiană vor fi proiectate simultan pe un ecran. Evenimentul va fi moderat de Maria Ida Gaeta, vicepreședinte al Comitatului de la Roma al Societății Dante Alighieri.

**Magda Cârneci**, poetă, romancieră, eseistă și critic de artă, cu numeroase volume de poezie publicate în România: *Hipermateria*, Cartea Românească, 1980; *O tăcere asurzitoare*, Eminescu, 1984; *Haosmos*, Cartea Românească, 1992; *Poeme politice*, Axa, 2000; *Haosmos și alte poeme*, antologie, Editura Paralela 45, 2004; *Poeme Trans*, Tracus Arte, 2012; *Viață*, Paralela 45, 2016; *Opera poetică*, Paralela 45, 2017.Romane: FEM, Polirom, 2011; 2014; 2021; Scurte scenarii inițiatice, Polirom, 2022. Eseuri literare: *Poetrix. Texte despre poezie*, Paralela 45, 2002. În traducere au apărut: Cărți de literatură în limbi străine: Psaume, Marseille, Editions Autres Temps, 1997; *Poeme/Poems*, 1998, Editura Paralela 45 (în română și engleză); Le paradis poétique, Paris, Transignum, 2004; *Chaosmos.Gedichten*, în traducerea lui Jan Willem Bos, Amsterdam, Go-Bos Press, 2004 (în olandeză); *Chaosmos. Poems*, în traducerea lui Adam J. Sorkin, Boston, White Pine Press, 2006; *Trois saisons poétiques*, Luxembourg, éditions PHI, 2008; *Chaosmos*, Paris, Editions de Corlevour, 2013; *A Deafening Silence*, London, Shearsman Books, 2017; FEM, roman, Paris, Non-Lieu, 2018; FEM, novel, Deep Vellum, USA, 2021.

Premii literare și recunoasteri: *FEM* (2011, 2014, 2021 – roman nominalizat la Premiile Uniunii Scriitorilor din România, Premiul Augustin Frățilă, Premiul Radio România Cultural și Premiul revistei *Observator cultural*; finalist al PEN America Translation Prize 2022. A studiat la Institutul de Arte Plastice „N. Grigorescu”, București, la Secţia „Istoria și teoria artei” și are un doctorat în istorie (istoria artei) la École des Hautes Études en Sciences Sociales, Paris, cu teza „Discours du pouvoir – discours de l’image: l’art roumain pendant le régime communiste”, cu prof. Alain Besançon.

Desfășurată în fiecare an la **21 martie**, **Ziua Mondială a Poeziei** celebrează una dintre cele mai prețuite forme de expresie și identitate culturală și lingvistică ale umanității. UNESCO a adoptat pentru prima dată 21 martie drept Zi mondială a poeziei în timpul celei de-a 30-a Conferințe generale de la Paris, în 1999, cu scopul de a sprijini diversitatea lingvistică prin exprimare poetică și de a crește oportunitatea ca limbile pe cale de dispariție să fie auzite. Ziua Mondială a Poeziei este ocazia de a onora poeții, de a reînvia tradițiile orale ale recitalurilor de poezie, de a promova lectura, scrierea și predarea poeziei, de a promova convergența dintre poezie și alte arte precum teatrul, dansul, muzica și pictura și de a crește vizibilitatea poeziei în mass-media. De 12 ani, evenimentul clusterului EUNIC Roma celebrează rolul privilegiat al poeziei în promovarea dialogului intercultural, a comunicării și a păcii.

**Contact:**

Serviciul Promovare și Comunicare

biroul.presa@icr.ro;

031 71 00 622